Preşedintele companiei Join Airlines, Bernard Jacobs, şi directorul Aeroportului Internaţional Arad, Dan Bălăcel, au semnat, miercuri, contractul de operare de pe baza aeriană locală, fiind anunţate trei curse regulate internaţionale şi una internă, transmite corespondentul MEDIAFAX.

Bernard Jacobs a declarat că au fost realizate studii de piaţă pentru extinderea companiei, adăugând că "se prefigurează o dezvoltare a aviaţiei în zona Balcanilor".

"Suntem conştienţi de concurenţa pe care ne-o face aeroportul din Timişoara, dar vom răspunde prin creativitate, vom căuta rute noi", a spus Bernard Jacobs, care a adăugat că pentru zborurile prevăzute se va asigura şi transferul pasagerilor la sol cu autocare.

Potrivit sursei citate, două dintre rute au fost stabilite definitiv, respectiv Arad - Stuttgart şi Arad - Verona, iar pentru cursa internă se are în vedere ruta Arad - Bucureşti.

Trei aeronave au fost alocate de companie pentru zborurile pe care le va opera din România, una dintre acestea urmând să aibă baza permanentă pe aeroportul din Arad.

Conducerea companiei a precizat că vizează lansarea de zboruri şi de la Suceava şi Tulcea.

Bernard Jacobs a mai spus că Join Airlines nu este o companie low-cost, dar "preţul biletelor pentru rutele din Arad vor fi atractive".

Totodată, el a menţionat că lansarea zborurilor va avea loc, cel mai probabil, în iunie, pentru că este necesară o perioadă de câteva luni pentru prevânzări bilete, după stabilirea oficială a rutelor.

În plus, până în 31 martie trebuie finalizată modernizarea aerogării din Arad, proiect început în 2015.

Aeroportul Internaţional Arad nu mai are curse aeriene de pasageri din primăvara anului trecut, când Wizz Air s-a retras, compania operând până atunci pe ruta Arad - Milano (Bergamo).

În toamnă, şi operatorul de curse cargo DHL s-a retras de pe aeroportul local, unde mai există doar zboruri ocazionale de tip charter şi zboruri ale unei şcoli de aviaţie.